ངོས་ནས་རྒྱ་ནག་གཞུང་གི་འགོ་ཁྲིད་རྣམ་པར་སླར་ཡང་གསལ་བརྗོད་བྱ་རྒྱུར།ངོས་ཀྱིས་ཇི་སྲིད་བོད་ཀྱི་ལས་དོན་གྱི་འགན་འཁུར་བ་དེ་སྲིད་དུ་ང་ཚོའི་ངོས་ནས་རང་བཙན་རྩོད་ལེན་མི་བྱེད་པར་དབུ་མའི་ལངས་ཕྱོགས་འདི་མཐའ་འཁྱོངས་དམ་འཛིན་བྱ་རྒྱུ་དང་།རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་སྒྲོམ་གཞིའི་ནང་གནས་རྒྱུ་འདོད་འདེམས་བྱ་རྒྱུ་ཡིན།དེ་ལྟའི་ཐབས་ལམ་གྱིས་བོད་མི་མང་ལ་མ་འོངས་རྒྱང་རིང་ནང་ཕྱི་དངོས་པོ་ཡར་རྒྱས་ཀྱི་ཁེ་ཕན་ཡོང་རྒྱུ་ཡིན་པར་ངས་ཡིད་ཆེས་བརྟན་པོ་བྱེད་ཀྱི་ཡོད་ལ།འཛམ་གླིང་གི་ས་ཕྱོགས་གང་ས་ནས་ཀྱང་འདི་ནི་དངོས་ཡོད་གནས་སྟངས་དང་མཐུན་ཞིང་རྒྱུ་མཚན་ལྡན་པ་དང་།བོད་རྒྱ་མི་རིགས་གཉིས་ཀ་ཐུན་མོང་གི་ཁེ་ཕན་མཚོན་པ་བཅས་ལ་ངོས་འཛིན་གྱིས་རྒྱབ་སྐྱོར་གནང་བར་བརྟེན་ངོས་ཀྱི་བློ་སྟོབས་ལ་སྐུལ་ལྕག་ཆེན་པོ་བྱུང་།ལྷག་པར་དུ་རྒྱ་ནག་གི་ཤེས་ཡོན་ཅན་གྱི་མི་སྣའི་ཁྲོད་ནས་ངོས་ཀྱི་ལངས་ཕྱོགས་ལ་ཡང་དག་པའི་ངོས་འཛིན་དང་།རྒྱབ་སྐྱོར་གནང་བ་དེས་ངོས་ཀྱི་སེམས་ཤུགས་ལ་དེ་བས་སྐུལ་ལྕག་ཆེན་པོ་བྱུང་།